Загадкі  
*Васіль Вітка*

### ДЗЕДАЎ КАРАБЕЦ

Стары дзед Усявед

Абышоў цэлы свет.

Вяртаўся дадому,

Нёс гасцінцы малому.

На парозе сянец

Свой паставіў карабец.

Калі ласка, ўсе, хто хоча,

Адмыкайце замочак.

Хто хутчэй адамкне,

Хай шапне

На вушка мне —

Што ж у тым карабцы.

Адгадалі?

Малайцы!

Даставайце

Па парадку,

Разбірайце

Загадкі.

### БРАТЫ

Пабывалі ва ўсім свеце,

Вандравалі на ракеце,

Удваіх браты не раз

Бачылі Венеру, Марс,

А сустрэцца не могуць,

Хоць жывуць цераз дарогу.

*(Вочы)*

### У ДЗВЮХ МАТАК

У дзвюх матак

Па пяцёра дзіцятак,

I ўсе аднагодкі:

Трое доўгіх,

Двое кароткіх.

Назваў бы вам я

Кожнага імя,

Ды вы самі знаеце,

Самі адгадаеце.

*(Рукі і пальцы)*

### ПОВЕН ХЛЯВЕЦ

Повен хлявец

Белых авец.

Добра жывецца,

Лёгка жуецца

Дружнаму статку.

Хто засмяецца —

Скажу вам адгадку.

*(Зубы)*

### СЁСТРЫ

Расчашу сама адну,

Сама заплятуся,

А другое не крану,

Пагладзіць баюся.

Шасне грэбень востры —

Травы ніц кладуцца.

Што гэта за сёстры,

Як яны завуцца?

*(Каса, якою косяць,  
 і жаночая каса)*

### КРУГЛЫ, ЯК СОНЦА

Круглы, як сонца,

Шыпіць пад ім донца.

Падрумяніцца бачок —

Скоціцца на ручнічок.

*(Блінец)*

### НА ПАЛАЧЦЫ

На палачцы — галачка,

Халодная качалачка,

Аб губачкі трэцца,

Просіцца пагрэцца.

Ты яе паліжы

I на вушка мне скажы —

Як яна завецца?

*(Марожанае)*

### СЯДЗІЦЬ МІКІТ

Сядзіць Мікіта,

Глядзіць сярдзіта

Адным вокам

Са сцяны —

Ці далёка

Сыны.

*(Сук)*

### ТРАВУ ТРУ

Траву тру —

Зубы туплю,

Пяску ўхаплю —

Зноў навастру.

*(Каса)*

### БРАТ I СЯСТРА

Брат сястру пабачыць рад,

Але строгі ў іх расклад:

Прачынаецца сястра —

I Брату спаць ісці пара.

*(Сонца і месяц)*

### СЯМ'Я

Дуб-дубавін,

Дванаццаць галін.

На кожнай галіне

Чатыры гняздзіны.

У кожным гняздзечку

Па сем яечкаў.

Кожнае мае

Сваё імя.

Хто адгадае —

Што за сям'я?

*(Год, месяцы,  
 тыдні і дні)*

### КОНЬ

Такі рахманы,

Такі паслухмяны,

Сам гліняны,

Рот палымяны,

У горле агонь, —

Які гэта конь?

Хто цэлую зімку

Гладзіць яго спінку?

*(Печ)*

### МАЦІ, ДАЧКА, СЫН

Маці — таўстуха,

Дачка — пякуха,

Схапіў сынок

Паясок,

Да аблокаў Павалок.

*(Печ, агонь і дым)*

### НЕ ПЫТАЙСЯ Ў МАМЫ

Не пытайся ў мамы

Сам гавары:

Хто бегае над намі

Нагамі

Дагары?

*(Муха)*

### ПАД АДНЫМ БРЫЛЁМ

Пад адным брылём

Чатыры браты.

Зойдзеш у дом —

Убачыш іх ты.

*(Стол)*

### БАБУЛЯ

Хоць бабуля злая —

Нікога не чапае.

Але кожнаму дасць здачы:

Хто пакрыўдзіць —

Сам заплача.

*(Цыбуля)*

### У ЯРЫ ХАВАЮСЯ

У яры хаваюся,

Ў берагах бягу,

За гару хапаюся —

Устаць не магу.

Калі б толькі ўстала,

Да неба б дастала.

*(Рака)*

### СЯКУ, СЯКУ

Сяку, сяку

Уздоўж раку,

Еду, еду —

Ніякага следу.

*(Човен)*

### ЗА ТРЫ ВАЗЫ

За тры вазы дзеразы

Купіў тата тры казы.

А ці кожнаму вядома —

Па чым козы йшлі дадому?

*(Па дарозе)*

### 3 ПАД КАПЕЛЮША

3-пад капелюша,

3-пад капялюшычка

Даставалі спарыша

У пялюшачках.

Вылузвалі са шкарлупкі —

Забалелі нашы зубкі.

*(Арэх)*

### У МАЛЕНЬКАЙ ХАЦЕ

У маленькай хаце

Гэтулькі багацця

Ды такога смачнага…

Каб толькі вы пабачылі,

Каб толькі паспыталі —

Адразу б адгадалі.

*(Вулей)*

### 3 ЦЁМНАЙ ХМАРЫ

3 цёмнай хмары наўскасяк

Скочыў на зямлю басяк

I пусціўся басанож.

Вы яго пазналі?

*(Дождж)*

### ВАДАВОЗ

Заліхвацкі вадавоз

Воз вады па небе вёз,

Гэтак грукацеў вядром,

I мы ўсе пазналі…

*(Гром)*

### СТРАШНЫ ЗВЕР

Пасля дожджыку ў чацвер

3 лужы вылез страшны звер:

— Ква, ква, ква! — усіх спужаў бы,

Калі б мы не зналі…

*(Жабы)*

### СЕМ ВЯСЁЛЫХ МАЛЯРОЎ

Сем вясёлых маляроў

I такіх, што будзь здароў —

Аж паўнеба распісалі.

Выйшла што — не знаюць самі.

Той, напэўна, адгадае,

Хто часопіс наш чытае.

*(Вясёлка)*

### НІВЕРМА

Пападумаў я нямала —

Намаганні ўсе дарма:

У — адпала, Г — прапала,

Што такое ніверма?

*(Універмаг)*

### ІНДЫКОВА ЗАГАДКА

Па вуліцы — дыб, дыб —

Важна дыбае індык,

Подбежкам індычукі,

А за імі — хлапчукі.

Куды, завадатар?

— Заводзіць экскаватар.

Што ты будзеш рабіць?

— Гару Лысую рыць.

Што там пад Лысай?

— Медная міса.

А што ў місе?

— Залатая лыжка.

А што ў лыжцы, братка?

— Дробнае зярнятка.

Для чаго зярнятка?

— А засеяць градку.

Адцвіце градка —

Будзе вам загадка:

Поўная скрынка

Салодкіх круп,

Знізу — тычынка,

Наверсе — чуб.

Хто адгадае —

Той паспытае.

*(Макаўка.)*

### ЗАГАДКА ПРА ЗЯРНЯТКА

Колькі вас усіх тут ёсць,

Кожнаму дам па зярнятку,

Кожны дарагі мой госць

Хай паслухае загадку:

У калысцы спіць зімою,

А вясною, як прачнецца,

Промню цёпламу ўсміхнецца,

Прыхінецца галавою

Да братоў сваіх — блізнятак.

I ўжо кожны набірае

I да сонца падымае

Жменю залатых зярнятак.

Гляньце, як браты-умельцы

Па зярнятку і па жменьцы

Гэтулькі сабралі збожжа,

Што падняць ніхто не можа.

Вунь вясёлка прабавала,

Мабыць, сем разоў, не меней,

Той набытак небывалы

Зважыць на сваім бязмене.

Пастаяла над зямлёю,

Бачыць, марна траціць сілу

I, сагнуўшыся дугою,

Ледзьве злезла з небасхілу.

I тады аж сем вясёлак,

Сем вясёлак па сем столак

Падхапіліся заўзята

Зважыць ураджай нязжаты.

Прымяралі так і гэтак,

Перабралі план за планам:

Як зручней падняць палетак —

Ці каромыслам, ці кранам?

Разлічылі ўсё як трэба:

У сем столак трос напяты,

А паміж зямлёй і небам —

Каляровыя канаты.

Ды не ўсё так выйшла гладка

I так лёгка, як здалося, —

Аніводнага зярнятка

Не ўтрымалі тыя тросы,

Разляцеліся канаты.

Вось які ўраджай багаты!

Бо і сейбіт, і араты

Працавалі не на жарты.

Стары колас водзіць вусам,

Аглядае ўсе сцяжынкі,

Засцілае стол абрусам,

Запрашае на зажынкі.

Не сядзіцца перапёлцы,

Лічыць, колькі ў нас дабра,

Па каліву, па саломцы:

«Жаць пара! Жаць пара!

Толькі з гэтаю сцяной,

3 неабсяжнай паласой

Мне не справіцца адной

Ні з сярпом і ні з касой».

Хто ж абдыме

Той прастор

I падыме?

*КАМ-БАЙ-НЁР.*